Document ID: /roh_data/filtered/fineweb-2-filterrobots_roh.jsonl.gz/35449

Cun duvrar excessiv la giaischla haja Estermann violà l'integritad e la dignitad dals chavals, hai num en l'argumentaziun da la sentenzia. Estermann che tutga dapi ils gieus olimpics 2012 tar l'elita dals chavaltgaders d'obstachels, vegn sentenzià ad ina multa ed in chasti pecuniar.
Las renfatschas
In dals collavuraturs dad Estermann ha lantschà il cas. El aveva purtà plant e preschentà fotografias. Sinaquai ha la procura publica renfatschà ad Estermann d'avair giaschlà la chavalla Castelfield Eclipse l'onn 2016 duas giadas enfin ch'i saja vegnì sang. Il chaval chastrà Lord Pepsi haja Estermann maltractà cun la giaschla almain trais giadas tranter il 2014 e 2017.
Il derschader singul ha constatà ch'ils fatgs preschentads sajan cumprovads cun perditgas, in rapport dal veterinari e fotografias.
Estermann fa recurs
La sentenzia n'ha anc nagina valur legala. Estermann ha annunzià da far recurs cunter la sentenzia. Ses advocat metta en dumonda la forza da cumprova da las perditgas e da las fotografias.
RR novitads 11:00